**Ομιλία του Νίκου Παππά, γενικού εισηγητή του ΣΥΡΙΖΑ-Προοδευτική Συμμαχία, στη συζήτηση του προϋπολογισμού στην Ολομέλεια**

# Διεθνής κατάσταση

Ο προϋπολογισμός του 2024 συντάχθηκε σε ένα πολύ συγκεκριμένο πλαίσιο.

Σε **διεθνείς συνθήκες,** κατά τις οποίες κυριαρχούν:

* Η επιβράδυνση της οικονομίας της Ευρωζώνης, που αποτελεί τον μεγαλύτερο εμπορικό εταίρο της Ελλάδας. Η Γερμανία το 2023 θα σημειώσει ύφεση 0,6%.
* Η επαναφορά των όρων του Συμφώνου Σταθερότητας (ΣΣΑ), από τη συζήτηση αναμόρφωσης του οποίου απουσιάζετε, ταυτιζόμενοι με δυνάμεις που δε θέλουν την εμβάθυνση της Ευρώπης, δεν θέλουν εκλογίκευση των κανόνων του συμφώνου σταθερότητας. Ενώ, την ίδια στιγμή, έχετε συμφωνήσει στη 2η μεγαλύτερη δημοσιονομική πειθαρχία στην Ε.Ε. με κάλυψη πρωτογενών πλεονασμάτων 7,5% του ΑΕΠ στην 5ετια 2021 – 2026.
* Την ίδια στιγμή, το υψηλό κόστος χρηματοδότησης λόγω της περιοριστικής νομισματικής πολιτικής εκ μέρους της Ευρωπαϊκής Κεντρικής Τράπεζας.
* Το «σήμα» της ΕΚΤ για περιορισμό στις αυξήσεις μισθών για τιθάσευση του πληθωρισμού.
* Τη συνεχιζόμενη αβεβαιότητα από τις συγκρούσεις σε Ουκρανία και Μέση Ανατολή.
* Τις δυσοίωνες προβλέψεις για τις τιμές ενέργειας/καυσίμων.

# Κατάσταση ελληνικής οικονομίας.

Ο προϋπολογισμός συντάχθηκε και σε -επίσης, αρνητικές- **συνθήκες της ελληνικής οικονομίας.**

* Υπάρχει ένας μεγάλος μύθος πάνω στον οποίο προσπαθείτε να επιπλεύσετε. Ο μύθος ότι η Ελλάδα ζει ένα αναπτυξιακό θαύμα.
* Όμως, η Ελλάδα είναι **25η στους 36** της Ευρώπης στην αύξηση του πραγματικού ΑΕΠ 2019-2021 (3,74% σωρευτικά). Και **32η στους 36** στην αύξηση με όρους ονομαστικού ΑΕΠ. Με την όποια ανάπτυξη να έρχεται λόγω των τεράστιων δαπανών που έγιναν τον καιρό του κορωνοϊού.
* Έτσι τον κατά κεφαλήν ΑΕΠ είναι στο 55% της ευρωζώνης, όταν πριν την κρίση χρέους ήταν στο 70%.
* Στην Ελλάδα έχουμε, επίσης, εκτόξευση του ιδιωτικού χρέους κατά **20 δις από το 2019**. Με τον αριθμό των πλειστηριασμών να πηγαίνει στις **250.000 μέχρι το 2026**
* Ευρωπαϊκή πρωτιά με το δημόσιο χρέος στο **166,5% του ΑΕΠ**.
* ***Πρωταθλητισμό στην ακρίβεια.***
* Με πανευρωπαϊκό στον **πληθωρισμό τροφίμων τον Οκτώβριο με 10,3%.**
* Με πολύ υψηλές τιμές ενέργειας και την **ακριβότερη βενζίνη με όρους αγοραστικής δύναμης**.
* Με **πρωτιά στην Ε.Ε. στα έξοδα στέγασης**, που απορροφούν το 40% του εισοδήματος του νοικοκυριού.
* ***Στην αγορά εργασίας.*** 
  + Ο ΟΑΕΔ καταγράφει 1.030.000 ανέργους.
  + Η χώρα έχει τον **χαμηλότερο μέσο μισθό στην Ευρωζώνη** (16 χιλιάδες στην Ελλάδα, 35 χιλιάδες ο μ.ο. στην Ευρωζώνη).
  + Η Κομισιόν έχει καταρρίψει το αφήγημά σας για **μέσο μισθό στα 1.500 ευρώ** ως το 2026, αύξηση **42%** δηλαδή, καθώς βλέπει σωρευτική αύξηση κάτω από **5%.**
  + Ενώ με το νέο φορολογικό συστήσατε έναν **επιπλέον μηχανισμό συμπίεσης** των μισθών, καθώς οι ρυθμίσεις σας συνδέουν τεκμαρτά εισοδήματα και μισθούς των εργαζομένων του επαγγελματία
  + Δεν αποτελεί έκπληξη ότι η ιδιωτική κατανάλωση θα αυξηθεί κατά μόλις 1,3%, επίπεδο πολύ χαμηλότερο του προβλεπόμενου ρυθμού ανάπτυξης.
* ***Στο επίπεδο της φορολογίας υπάρχει ακόμα ένας μύθος. Ότι μειώνεται τους φόρους.***
  + Η αύξηση των εσόδων δεν οφείλεται στην ανάπτυξη. Έχουμε το υψηλότερο ποσοστό φόρων (ρεκόρ 27ετίας το 2022): **29% του ΑΕΠ. 43% αν προσθέσουμε τις εισφορές.**
  + Οι έμμεσοι φόροι, οι πιο άδικοι, είναι στο **63% του μείγματος** έμμεσοι – άμεσοι φόροι.
  + Χαρακτηριστικό είναι ότι, τα έσοδα από ΦΠΑ αυξήθηκαν κατά **40% (+7 δις) από το 2021**.

Και από την άλλη

* Οι εισηγμένες πνίγονται στα κέρδη. 10,41 δις καθαρά κέρδη είχαν το 2022 (αύξηση 305%).
* Με πρωταθλήτριες τις εταιρείες ενέργειας και, βεβαίως, τις τράπεζες.
* Υψηλά κέρδη τραπεζών, 7,5 δις για το 2022 και το 2023.
  + Το τραπεζικό σύστημα δεν παίζει τον αναπτυξιακό του ρόλο, ενώ θησαυρίζει από τη διαφορά επιτοκίων καταθέσεων και χορηγήσεων και τις υψηλές προμήθειες.
  + Μέσα σε αυτή τη συνθήκη αποφασίσατε την αποεπένδυση του ΤΧΣ από το μετοχικό κεφάλαιο των τραπεζών που οδηγεί σε απώλεια άνω των 40 δισ. ευρώ για το δημόσιο. Υπηρετείτε και στις τράπεζες μια λογική πώλησης των ασημικών. Όπως με τη ΔΕΗ και τα ΕΛΠΕ.
* Η εύνοια στις μεγάλες επιχειρήσεις δεν βελτιώνει την ανταγωνιστικότητα της οικονομίας. Το **εμπορικό έλλειμμα παραμένει στο επίπεδο του 5% του ΑΕΠ**.

**Μεγάλο φιάσκο με τις επενδύσεις.**

* Το μεγάλο φιάσκο είναι αυτό με τις επενδύσεις, που τις υπολογίζατε στο **+15,1%** για το 2023, σας βγαίνουν **+7,1%** και επιμένετε υπεραισιόδοξα στο **+15,1%** και για το 2024. Και μάλιστα αποδεικνύεται ότι τα **2/3 της αύξησης των επενδύσεων** δεν είναι τίποτε άλλο από εξαγορά κόκκινων δανείων.
* Αυτό καταγράφει την αδυναμία δημιουργίας επενδύσεων που αυξάνουν τον **καθαρό σχηματισμό κεφαλαίου** της χώρας και την εγχώρια προστιθέμενη αξία μέσω απασχόλησης και μισθών.
* Πως θα έρθουν αυτές οι επενδύσεις που προβλέπετε; Η ιδιωτική αποταμίευση είναι αρνητική, η εκτέλεση των συγχρηματοδοτούμενων προγραμμάτων πολύ κάτω του αναμενόμενου. Άρα; Νέος δανεισμός;
* Συνεπώς αν μη τι άλλο όπως θα φανεί και παρακάτω, η δημοσιονομική σας πολιτική δεν είναι κομμάτι ενός διατηρήσιμου σχεδίου βιώσιμης ανάπτυξης.

**Δημογραφικές τάσεις**

* Σε όλα τα προαναφερθέντα ειδικό βάρος έχουν οι αρνητικές δημογραφικές τάσεις, που βεβαίως σχετίζονται με την πολιτική σας.
* Αρνητικά επιδρούν:
  + Η φυγή των νέων, επειδή δεν υπάρχει αγορά εργασίας που να τους κρατάει εδώ,
  + Η υπογεννητικότητα, είμαστε δεύτεροι σε αριθμό γεννήσεων ανά γυναίκα σε αναπαραγωγική ηλικία.
  + Η ατολμία και οι ιδεολογικές σας αγκυλώσεις, έχουν αφήσει αναξιοποίητο μεγάλο μέρος της καλλιεργήσιμης γης.

# Προϋπολογισμός 2024

Μέσα σε αυτή την διεθνή συνθήκη, μέσα σε αυτή την κατάσταση της ελληνικής οικονομίας φέρνετε ένα προϋπολογισμό απολύτως ευθυγραμμισμένο με την κεντρική στόχευση της οικονομικής σας πολιτικής. Το σχέδιο Πισσαρίδη.

Ο προϋπολογισμός δεν απαντά στα μεγάλα προβλήματα νοικοκυριών και μικρών και μεσαίων επιχειρήσεων.

Δεν απαντά στην κρίση ακρίβειας, στην κρίση χρέους, στη στεγαστική και κλιματική κρίση.

Δεν απαντά στις μεγάλες προκλήσεις του μέλλοντος.

* **Δεν κάνετε τίποτα για την ακρίβεια.**
  + Δεν μειώνετε τους έμμεσους φόρους, όπως έκαναν 12 χώρες στην Ε.Ε. Η Πορτογαλία και η Ισπανία μηδένισαν τον ΦΠΑ τροφίμων και οι τιμές μειώθηκαν 16 και 6 μονάδες, αντίστοιχα.
  + Επαναφέρετε τη ρήτρα αναπροσαρμογής μέσω των πολύχρωμων τιμολογίων ενέργειας.
  + Δεν δίνετε ουσιαστικές αυξήσεις σε μισθούς και συντάξεις, καθώς υπολείπονται της αύξησης του πληθωρισμού.
* **Δεν κάνετε τίποτα για στέγη**
  + Το πρόγραμμα «Σπίτι μου» ολοκληρώνεται «λόγω δημοσιονομικής στενότητας».
  + Δίνεται μόνο 1,3 εκ ευρώ για το πρόγραμμα στέγη όταν άλλες χώρες είχαν υπερπολλαπλάσιες προβλέψεις (Πορτογαλία: 2,7 δισ., Ισπανία: 1 δισ., Πολωνία: 755 εκατ. ευρώ).
* **Δεν κάνετε τίποτα για το ιδιωτικό χρέος και τα κόκκινα δάνεια.**
  + Με τη «δίδυμη» λύση του πτωχευτικού και του Ηρακλή έχετε ανοίξει για τα καλά την πόρτα των πλειστηριασμών.
  + Στο νομοσχέδιο για την ενσωμάτωση της ευρωπαϊκής οδηγίας δεν περιλάβατε μέτρα προστασίας της α’ κατοικίας και των δανειοληπτών σε ελβετικό φράγκο.
  + Δώσατε επιπλέον προνόμια στους servicers ενώ η οδηγία πουθενά δεν έκανε λόγο για αυτά.
  + **Δεν κάνετε τίποτα για την αντιμετώπιση της κλιματικής κρίσης**
  + Επί δική σας διακυβέρνησης έχουν πλημμυρίσει δεκάδες περιοχές και έχουν καεί εκατοντάδες χιλιάδες στρέμματα δάσους και καλλιεργήσιμης γης. Φέτος, χάθηκε το 22% της αγροτικής παραγωγής μόνο από την καταστροφή της Θεσσαλίας.
  + Μάθαμε ότι απεντάξατε αντιπλημμυρικά έργα από το Ταμείο Ανάκαμψης.
* **Δεν κάνετε τίποτα για τη δημόσια Υγεία**
  + Οι δαπάνες για την Υγεία είναι στο 6,7% του ΑΕΠ έναντι 8,2% (μ.ο.) της Ευρωζώνης.
  + Η Ελλάδα είναι 18η στους 21 του πίνακα της Κομισιόν σε ποσοστό δαπανών για την Υγεία (4,5%) στα κονδύλια των εθνικών σχεδίων στο Ταμείο Ανάκαμψης.
* **Δεν κάνετε τίποτα για τη δημόσια Παιδεία**
* Ο προϋπολογισμός για την Παιδείας, παραμένει πέριξ του 3%. Πολύ χαμηλότερα από τον ευρωπαϊκό μ.ο. (περίπου 5%).
* Οι οικογένειες επωμίζονται πάνω από τις μισές δαπάνες εκπαίδευσης στη χώρα και εσείς κλείνετε σχολεία και μας λέτε ότι το περπάτημα είναι υγιεινό.
* **Αλλά κάνετε τα πάντα για πιέσετε μισθωτούς και να διαλύσετε τη μεσαία τάξη.** 
  + Με το νέο φορολογικό, τσακίζετε τη μεσαία τάξη.
  + Αντλείτε 750 εκατ. σε φόρους, τα οποία δε σώζουν την εκτέλεση του προϋπολογισμού του 2023, αλλά απειλούν να πετάξουν εκτός δραστηριότητας, αυτοαπασχολούμενους και μικρές επιχειρήσεις.
  + Κρατάτε αποκλεισμένες τις ΜμΕ από το Ταμείο Ανάκαμψης και το ΕΣΠΑ, όπου έχουν πρόσβαση μόνο το 4 με 5%, αντίστοιχα, αυτών.
  + Ενώ το 96% βλέπει τον τραπεζικό δανεισμό με το κιάλι.
  + Φτιάχνετε έναν μηχανισμό συμπίεσης των μισθών (λόγω σύνδεσης τεκμαρτού με μισθούς).

Και τα σερβίρετε όλα αυτά με ψέμα πάνω στο ψέμα. Είπατε προεκλογικά ότι δε θα αυξήσετε τους φόρους της μεσαίας τάξης.

Ψέματα και στους μισθωτούς και στους συνταξιούχους και στους μικρομεσαίους.

# Πρόταση του ΣΥΡΙΖΑ

**Για την ανάσχεση της ακρίβειας**

* **Προτείνουμε** την αύξηση του κατώτατου μισθού στα 880 ευρώ με τιμαριθμική αναπροσαρμογή. Και την επαναφορά των συλλογικών συμβάσεων.
* **Προτείνουμε** 10% αύξηση των μισθών του δημοσίου, επαναφορά 13ης σύνταξη, αύξηση 7,5% στους συνταξιούχους ανεξαρτήτως ύπαρξης προσωπικής διαφοράς. Για να πλησιάσουν έστω τον πληθωρισμό τροφίμων.
* **Προτείνουμε** τη μείωση του ΕΦΚ στα καύσιμα και μείωση του ΦΠΑ στα τρόφιμα στο 6% (0% για παιδικές τροφές, γάλα, ψωμί).
* **Προτείνουμε** τη θέσπιση ανώτατου συντελεστή κέρδους στον ενεργειακό τομέα.
* **Προτείνουμε** την εντατικοποίηση των ελέγχων για το σπάσιμο των καρτέλ.

**Για το φορολογικό**

* **Προτείνουμε** αφορολόγητο στις 10 χιλ. ευρώ για όλους με ακατάσχετο επαγγελματικό λογαριασμό για τις επιχειρήσεις.
* **Προτείνουμε** κατάργηση του τέλους επιτηδεύματος για όλους.
* **Προτείνουμε** ενιαία προοδευτική φορολόγηση φυσικών προσώπων ανεξάρτητα της πηγής εισοδήματος.
* Προτείνουμε προοδυτικό συντελεστή και για τις επιχειρήσεις. Ετσι ώστε να ελαφρυνθούν οι μικρότερες, όπως έχει γίνει σε Βρετανία, Ιρλανδία, Βέλγιο, Ολλανδία.

**Για τη ρύθμιση του ιδιωτικού χρέους και τα κόκκινα δάνεια**

* **Προτείνουμε τη ρύθμιση του ιδιωτικού χρέους** σε ασφαλιστικά ταμεία και εφορία με διαγραφή μέρους της βασικής οφειλής και με 120 δόσεις για την αποπληρωμή του υπολοίπου.
* **Προτείνουμε την προστασία της α’ κατοικίας**, της επαγγελματικής στέγης, της αγροτικής γης. Η αντικειμενική αξία του υπό προστασία ακινήτου θα πρέπει να είναι ως 300 χιλιάδες ευρώ και το μηνιαίο διαθέσιμο εισόδημα να φτάνει τις εύλογες δαπάνες διαβίωσης, προσαυξημένες κατά 70%.
* **Προτείνουμε η Αναπτυξιακή Τράπεζα** να αγοράζει από τα funds πακέτα κόκκινων δανείων, για το κούρεμα και τη ρύθμισή τους.

**Αυτά και άλλα προτείνουμε.**

* Γιατί για μας Ανάπτυξη για μάς **δεν είναι απλά η μεγέθυνση του ΑΕΠ.**
* Είναι η **βελτίωση της συλλογικής ευημερίας** και η δίκαιη κατανομή του πλούτου.
* Η δυνατότητα για δημιουργία.
* Η αξιοποίηση των ανθρώπινων και υλικών πόρων που είναι **εντός της χώρας** για να παράγουμε περισσότερη προστιθέμενη αξία. Για να μη τροφοδοτούμε μονίμως νέα εξωτερικά ελλείμματα.
* Για να θωρακίσουμε τη χώρα από εξωτερικές διαταραχές και να την αναβαθμίσουμε γεωπολιτικά ως ένα κόμβο εμπορίου, ενεργειας, τηλεπικοινωνιών.

# Κατακλείδα

Η Ν.Δ. δεν εγγυάται τον πολύπλευρο εκσυγχρονισμό, όπως εξαγγέλλει, παρά μόνο τις πολυεπίπεδες κρίσεις.

* Της Οικονομικής κρίσης.
* Της Δημογραφικής κρίσης.
* Της Κλιματικής κρίσης.

Για αυτό μια μεγάλη προοδευτική στροφή είναι αναγκαία στην Ελλάδα.

Αλλά και στην Ευρώπη που πρέπει να προχωρήσει στην εμβάθυνση και την ομοσπονδοποίηση. Για να γεφυρώνει ανισότητες μεταξύ των χωρών και εντός των κοινωνιών.

Ο ΣΥΡΙΖΑ – Προοδευτική Συμμαχία εργάζεται σε αυτή την κατεύθυνση.

Αγωνίζεται να ενώσει όλες τις θετικές παραδόσεις του αριστερού και προοδευτικού κινήματος. Όχι να δικαιώσει τη μία παράδοση έναντι άλλης.

Δεν κινείται πάνω σε μνημονιακά απόνερα. Δεν επιθυμεί να εφαρμόσει εθελοντικά πολιτικές που διχάζουν την κοινωνία όπως εσείς.

Είμαστε η δύναμη που έχει προγραμματικό ορίζοντα, πέρα και πάνω από μεταμνημονιακά απόνερα. Που μπορεί να κινητοποιήσει τις ζωντανές δημιουργικές δυνάμεις της χώρας προς ένα μέλλον δικαιοσύνης.

Καταψηφίζουμε λοιπόν τον προϋπολογισμό.

Υπερψηφίζουμε την ανάγκη για μια μεγάλη αλλαγή στην πορεία της χώρας.